夢中咏醉人
作者：蘇轍
朝代：宋

paragraphs: 城中醉人舞連臂，城外醉人相枕睡。
此人心中未必空，暫爾頹然似無事。
我生從來不解飲，終日騰騰少憂累。
昔年曾見樂全翁，自說少年飲都市。
一時同飲石與劉，不論升斗俱不醉。
樓中日夜狂歌呼，錢盡酒空姑且止。
都人疑是神仙人，誰謂兩人皆醉死。
此翁年老不復飲，面光如玉心如水。
我今在家同出家，萬法過前心不起。
此翁已死誰與言，欲言已似前生記。